
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 20 februarie 2014
Nr.4C-9/12
RAPORT

asupra propunerii legislative pentru modificarea şi completarea Legii nr.1/2011 privind Legea Educaţiei Naţionale
 (Plx. 568/2013)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 568 din 03 februarie 2014, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii nr.1/2011 privind Legea Educaţiei Naţionale.

Pentru întocmirea raportului, Comisia a analizat avizul Consiliului Legislativ şi avizul Consiliului Economic şi Social..

Propunerea legislativă are ca obiect de reglementare completarea alin. (6) al art. 99 al Legii educaţiei naţionale nr. 1/2011, cu modificările şi completările ulterioare, în sensul introducerii, în fiecare unitate de învăţământ cu personalitate juridică, a unui cabinet de consiliere psihologică, unde să-şi desfăşoare activitatea un psiholog şcolar, care să aibă în evidenţă 400 de elevi.  

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 28 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 18 februarie 2014, Comisia a propus, cu 9 voturi pentru, 2 voturi împotrivă şi 7 abţineri, respingerea propunerii legislative, din următoarele motive:

- metodologia privind funcţionarea cabinetelor de asistenţă psihopedagogică/psihologică prevede ca normă 400 preşcolari şi 800 elevi, iar în funcţie de necesităţi se poate solicita ajutor de la centrul judeţean.


- în momentul de faţă sunt 2243 posturi normate, iar unităţile de învăţământ cu personalitate juridică sunt 6608. Pentru aplicarea prevederilor iniţiativei legislative ar fi necesară o triplare a sumelor alocate de la bugetul de stat, sume care nu sunt prevăzute şi acoperite în buget;

- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată.



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA












                 Consilier parlamentar 







                                                                                    Ioana Florina Mînzu

